Найбольш яскравае ўражанне ў дзяржкамісіі выклікаў дыплом Віталя Краўчанкі. Як падкрэсліў тэатральны крытык Вячаслаў Ракіцкі (дарэчы, адзіны за ўсе бачаныя мной экзамены рэцэнзент, які прыйшоў падтрымаць свайго падапечнага), прыйсці на прапанаваную пляцоўку проста, большага каштуе самому прабіцца ў незнаёмы калектыў! Віталь — адзіны з курса, хто паставіў прэм’еру на вялікай сцэне. Спектакль па п’есе Аляксея Казанцава “Браты і Ліза” стаў у рэпертуары Магілёўскага драматычнага тэатра адным з найбольш запатрабаваных. Старшыня дзяржкамісіі кандыдат мастацтвазнаўства, дацэнт, загадчык кафедры тэатральнай творчасці Беларускага дзяржаўнага ўніверсітэта культуры і мастацтваў Расціслаў Бузук зазначыў, што з чатырох курсаў толькі ў Краўчанкі ў спісе літаратуры да дыплому значыцца больш за паўсотні літаратурных крыніц. “Многія рэжысёры-пачаткоўцы дарэмна пазбягаюць вялікай колькасці крыніц, думаючы, што іх галоўная задача — спектакль паставіць. Забываюцца, што заглыбіцца ў п’есу, зразумець аўтара можна толькі тады, калі дасканала вывучыш шматлікія літаратурныя і гістарычныя матэрыялы, што яго датычацца”, — падкрэсліў Расціслаў Леанідавіч.